Valverde

**Valverde** (espanjalainen ääntämys []) on El Hierron saarella Kanariansaarilla Espanjassa sijaitseva kunta ja saaren pääkaupunki. Se kuuluu Santa Cruz de Tenerifen maakuntaan.

Valverde sijaitsee El Hierron koillisosassa ja on koko saaren pinta-alaltaan suurin ja väkiluvultaan merkittävin kunta. Kunnan asukasluku on 5 338 (2025) ja pinta-ala 103,65 km².

Valverde on ainoa Kanariansaarten pääkaupungeista, jolla ei ole rantaviivaa. Se sijaitsee noin 600 metriä merenpinnan yläpuolella.

## Historia

Valverde perustettiin Kanariansaarten valloituksen jälkeen 1400-luvulla ja se kasvoi alueen hallinnolliseksi ja uskonnolliseksi keskukseksi. Vuonna 1590 kunnan alueella oli 250 taloa ja hieman yli 1 000 asukasta.

El Hierron valloitus 1400-luvun alussa oli niin sanottua läänitysherruuteen perustuvaa valloitusta, jossa valloittajat saivat kuninkaalta feodaaliset oikeudet alueisiin. El Hierro ja La Gomera muodostivat yhteisen perinnöllisen läänityksen, joka säilyi 1800-luvulle asti. Kun El Hierron saari sittemmin itsenäistyi, Valverdessä nykyisin sijaitseva El Hierron saarineuvosto () perustettiin vuonna 1912. Samana vuonna perustettiin Valverden kunnallishallinto.

Valverde on ainoa Kanariansaarten pääkaupunki, joka ei muuttanut sisämaasta rannikolle merirosvojen hyökkäysten loputtua 1700-luvun jälkeen. Kunnan nimi tarkoittaa vihreää laaksoa. Nimi juontaa juurensa muinaisista aluetta peittäneistä laakeripuu- ja kanervametsistä, jotka ovat sittemmin korvaantuneet laidunmailla.

## Ilmasto

Ilmasto on vaihteleva pinnanmuotojen vuoksi. Kunnan rannikkoalueilla lämpötilat ovat leutoja ympäri vuoden, vuorokautinen lämpötilavaihtelu on vähäistä (keskimäärin 4–5 °C) ja vuotuinen lämpötilavaihtelu on noin 5–6 °C.

Rannikolla sateet ovat niukkoja, mutta lisääntyvät korkeammalla sijaitsevilla alueilla. Köppenin ilmastoluokituksen mukaan kunnan etelä- ja koillisrannikon alueilla vallitsee kuuma aavikkoilmasto (BWh), kun taas lähes kaikilla muilla rannikkoalueilla esiintyy kuuma puoliaavikkoilmasto (BSh). Ylempänä vallitsee kylmä puoliaavikkoilmasto (BSk) alhaisempien lämpötilojen vuoksi. Kunnan korkeimmilla alueilla esiintyy välimerellinen meri-ilmasto (Csb).

## Palvelut

Palveluja (muun muassa kulttuuripalvelut, maankäyttö ja sosiaalipalvelut) järjestää paikallinen kunnallishallinto (). Kanariansaarten hallituksen () alaiset ministeriöt vastaavat joistakin palveluista (terveydenhuolto, koulutus).

### Terveydenhuolto

Valverdessä sijaitsee Hospital Insular Nuestra Señora de los Reyes. Se palvelee El Hierron terveysaluetta (), johon kuuluvat saaren kolme kuntaa. Vuonna 2003 valmistuneessa sairaalassa on päivystys, 31 vuodepaikkaa, kaksi leikkaussalia, synnytyspalveluja, radiologian ja kuvantamisen palveluja, sairaala-apteekki ja helikopterikenttä.

### Koulutus ja sivistys

Valverdessä on perusopetusta tarjoava koulu (CEIP Valverde), toisen asteen oppilaitos (IES Garoé), päiväkoti ja muita opetusta tukevia instituutioita, kuten musiikki- ja koulutuskeskuksia. Kunnassa on myös julkinen kirjasto Biblioteca Pública Municipal de Valverde.

## Väestö

Valverden kunnan alueella on useita kyliä, joista merkittävin on noin 1 700 asukkaan (2024) Valverden kylä. Osa kylistä on maaseutumaisia ja väestöntiheys on harvaa.

## Liikenneyhteydet

Noin 9 kilometrin päässä keskustasta sijaitsee vuonna 1972 valmistunut El Hierron lentoasema. Lentoasemalta on yhteydet Santa Cruz de Tenerifeen Teneriffalle ja Las Palmasiin Gran Canarialle.

Valverdessä sijaitseva La Estacan satama on saaren pääsatama.

## Lähteet

## Aiheesta muualla

*Valverden kunnan verkkosivut